Restriktioner har været hverdagskost i et år. Man må se få mennesker, og mange fritidsaktiviteter og kulturelle oplevelser er sat på pause. Men naturen må man stadig besøge, og der gemmer sig massevis af spændende eventyr i den nordjyske natur, som man kan kaste sig ud i på coronasikker afstand. Derfor søsætter TV2 Nord et nyt tv-format med direkte udsendelser, hvor der bliver fokus på netop udendørs eventyr, man kan opleve i Nordjylland. Programmet hedder ”Ud ad døren – live”, og første udsendelse kommer til at handle om ravjagt med UV-lamper. Det kræver selvsagt mørke, og derfor vil programmet blive sendt tidligt fredag morgen klokken 06.30 på Salto, TV2 Nord og på TV2 Nords facebookside. - De fleste af os mærker efterhånden en metaltræthed i forbindelse med coronarestriktionerne. TV2 Nord vil med ”Ud ad døren – live” gerne inspirere til aktiviteter, der kan skabe nye og gode oplevelser for nordjyderne i den nordjyske natur – små hverdagseventyr, man kan kaste sig ud i på coronasikker vis, siger Tino Pedersen . Fokus på små hverdagseventyr Mange nordjyder har i det seneste år skruet op for netop de udendørs aktiviteter med familie og venner. Men for nogen er gåturene måske også begyndt at blive lidt kedelige. Heldigvis byder Nordjylland på masser af spændende aktiviteter, som man kan kaste sig ud i. I ”Ud ad døren – live” vil vi teste alt lige fra magnetfiskeri til ravjagt med uv-lamper og jagt efter skatte i jorden med metaldetektorer. Vært Malthe Birger Jensen vil i hvert program teste en af de mange forskellige oplevelser sammen med en ekspert på området. Ravjagt på en ny måde Første program sætter fokus på rav, og i Nordjylland er der rig mulighed for at komme ud og lede efter rav. Faktisk er forholdene perfekte om vinteren, særligt hvis der har været blæst eller storm. Det kan dog være svært at skelne rav fra sten, hvis man ikke ved, hvad man leder efter. Men med UV-lygter kan man gå på jagt efter rav på en ny måde, og det skal testes i første udgave af ”Ud ad døren – live”. Anders Leth Damgaard er ekspert i rav og formand for Den Danske Ravklub, og det er ham, der i første udgave af programmet skal gøre os klogere på, hvordan man finder rav langs de nordjyske kyster. - Det vilde er, at man kan gå på skattejagt på den samme kyst igen og igen, så i modsætning til sørøverne, der kun kunne gå på skattejagt en enkelt gang det samme sted, så kan man her komme på eventyr igen og igen på den samme kyststrækning, siger Anders Leth Damgaard. Tænd for Salto på dit TV, via tv2nord.dk eller i vores app klokken 6.30 fredag morgen klokken 06.30, hvis du vil se, om det lykkes for holdet at finde rav langs kysten ved Hanstholm. Vi sender også "Ud ad døren - live" direkte på vores facebookside.

Referat:
Fredag skyder TV2 Nord en ny serie af direkte udsendelser i gang, der skal sætte fokus på store og små oplevelser, man kan dele med familie og venner i den nordjyske natur - på coronasikker vis.